
Hatással voltak-e a koronavírus-járvány nyomán bevezetett szigorítási intézkedések a munkanélküliségre Európában?

Dolgozatom a koronavírus-járvány nyomán bevezetett szigorítási intézkedések munkaerőpiaci
hatására fókuszál. A kutatás során az Amerikai Egyesült Államok államaira vonatkozó
eredményekből kiindulva 31 európai ország esetén megvizsgáltam a világjárvány kezelésére
irányuló intézkedések 2020-as munkanélküliségi rátára kifejtett hatását. A vizsgálatot az
Oxfordi Egyetem korlátozási indexének segítségével, regressziós módszereket alkalmazva
végeztem el.

A szakirodalomban gyakran alkalmazott éves adatokra épülő egyszerű regressziós módszer
intuícióellenes eredményre vezetett, ezért vizsgálatomat kibővítettem a megbetegedések
előrejelzésében gyakran alkalmazott panelregressziós becsléssel. A havi gyakoriságú adatokon
végzett panelregresszió eredménye már megerősítette a korábbi eredményeket, miszerint a
korlátozások szigorításával növekszik a munkanélküliség is. A paneladatok azonban
szignifikáns országhatásokat tükröztek, amelyek az európai országok eltérő járványkezeléséből
és a fiskális intézkedések eltérő szintjéből eredhettek.

Mivel a fiskális támogatások és a korlátozási index között valószínűsíthető a pozitív korreláció,
így ezt követően megvizsgáltam a korlátozási indexet alkotó mutatókat a hagyományos
statisztikai elemzésektől eltérő, gépi tanulási szemléletű módszer segítségével. A gépi tanulás
módszerének alkalmazása lehetővé tette a szigorítási intézkedéseket komponenseinek mélyre
hatóbb vizsgálatát és szelekcióját is, amely arra az eredményre vezetett, hogy a meglehetősen
országspecifikus és a korábban nemigen vizsgált „nyilvános tájékoztató kampányok szintje”
mutató segítségével jelezhető elő a legjobban a munkanélküliségi ráta alakulása a korlátozási
index mutatói közül.

